text: Vej er ny turistattraktion 
  07 august 2015 kl. 17.14
  Cykelmotionister er vilde med Kiddesvej i Vejle. Den har en stigning på op til 19%, så nu valfarter folk til den danske Alpe d'Huez.
  Prust. Prust. Prust. Det lyder ikke sjovt, når cyklister kæmper sig op af Kiddesvej i Vejle. Men mange tramper i pedalerne her for at få den prikkede bjergtrøje - eller i hvert fald drømme om den. For det her er den danske udgave af Alpe d'Huez i Tour de France. Og kendt fra det aktuelle Post Danmark Rundt, hvor Kiddesvej netop var en af etapens højdepunkter. Bogstaveligt talt.
  De 450 meter er blevet en turistattraktion, og cykelmotionister tager gerne turen her som en slags duelighedsbevis. "Jeg klarede Kiddesvej"!
  Der er samlet tale om 50 højdemeter på de bare 450 meter. Så der er virkelig tale om en stejl bakke. De 164 meter er på mellem 6 og 8% stigning. 60 meter på mellem 8 og 10%. Mens 223 meter er på over 13% stigning.
  Prust. Prust. Prust.
  